“ปำจี” ขนมพื้นเมืองโบราณ อาชีพสร้างรายได้ช่วยครอบครัว
ขนมปำจี เป็นขนมพื้นบ้านโบราณ รสอร่อย ที่ค่อนข้างจะหายาก ซึ่งทางป้าศรี หรือคุณศรีอุบล ประทิศ ได้ทำขนมปำจีสูตรโบราณ ขายเป็นอาชีพมานานกว่า 20 ปี จนเป็นที่ติดอกติดใจของชาวยะลา ซึ่งจะรู้จักกันดี ขนมปำจีป้าศรี หลัง สภ.เมืองยะลาในทุกวัน ก็จะมีประชาชนแวะเวียนไปซื้อรับประทานกันอย่างต่อเนื่อง ด้วยรสชาติการผสมแป้งที่ได้สัดส่วนตามสูตร เนื้อขนมที่นุ่มอร่อย ไม่ใส่ผงกรอบ ผงฟู ส่วนไส้ที่เป็นมะพร้าวก็ไม่อ่อนแก่จนเกินไป เวลาเคี้ยวจะได้ทั้งรสชาติมันๆ เค็มนิดๆ กลมกล่อมไปด้วยกัน    ป้าศรี เล่าให้ฟังว่าได้ทำขนมปำจีขายเป็นอาชีพหลักช่วยเหลือสามี แบ่งเบาภาระให้ครอบครัวมานานแล้วกว่า 20 ปี จนถึงปัจจุบันก็ยังคงความสะอาด ความอร่อย ซื่อสัตย์ มาโดยตลอด ถึงแม้ว่าในขณะนี้สินค้าทุกอย่างจะมีราคาแพงขึ้นทั้งน้ำมัน แก๊ส แป้ง วัสดุต่างๆ ก็ยังขายในราคาเดิมและไม่ได้ลดปริมาณลง ที่สำคัญจะใช้มะพร้าวอ่อนให้ลูกค้า มะพร้าวตอนนี้หายาก ราคากำลังจะขึ้น สำหรับผู้ที่อยากลองชิมขนมปำจี ป้าศรี ก็สามารถแอดเฟซบุ๊ก มาถามที่คุณศรีอุบล ประทิศ กันก่อนได้ วันไหนหยุดไม่หยุด จะได้ไม่เสียเวลาขับรถมา แต่ตามปกติแล้ว จะขายทุกวัน ตั้งแต่เวลา 10.30 น.ไปจนถึง 16.30 น.